Te kꞌu riꞌ ri winaq aj Israel xkaꞌn jun ki nimaqꞌij chik pa Jerusalén.
Ri Jesús kꞌut xeꞌ chi na jumul jelaꞌ.
Pa ri tinimit Jerusalén chunaqaj ri uchibꞌe ri käbꞌix “Uchibꞌe ri Kebꞌok wi Chij” che,
kꞌo jun atinibꞌal ri käbꞌix Betesda che ru bꞌiꞌ pa ri chꞌabꞌal hebreo.
E kꞌo jobꞌ raqan ja chrij.
Pa taq ri raqan ja riꞌ e qꞌoyoqꞌoj kꞌia yawabꞌibꞌ.
E kꞌo moyabꞌ,
chꞌokojibꞌ,
xuqujeꞌ winaq ri käminaq ki cuerpo.
Tajin käkeyej chi käslabꞌ ri joron.
Jun taq paꞌ kꞌut käqaj loq jun ángel pa ri atinibꞌal,
kuslabꞌisaj kꞌu ri joron.
Jachin ri nabꞌe käqaj pa ri joron aretaq käslabꞌtaj kan rumal ri ángel käkunataj che apachike u wäch yabꞌil ri kꞌo che.
Kꞌo kꞌu jun achi chilaꞌ ri xkeꞌ juwinaq lajuj rukꞌ wajxaqibꞌ junabꞌ yawabꞌ.
Aretaq ri Jesús xrilo qꞌoyol cho ri ulew,
xuqujeꞌ xretamaj chi kꞌia junabꞌ chik yawabꞌ,
xutaꞌ che:
¿A kaj la kutzir la?
—xcha che.
Ri yawabꞌ xchꞌawik,
xubꞌij che:
Tat,
man kꞌo tä jun kinqasan pa ri atinibꞌal aretaq käslabꞌ ri joron.
Amaqꞌel aretaq kwaj kinqajik,
jun chik käqaj bꞌi nabꞌe chnuwäch in,
—xcha che.
Ri Jesús xubꞌij che:
¡Walij bꞌaꞌ la,
yaka la bꞌi ri sok la,
bꞌin yaꞌ la!
—xcha ri Jesús che.
Chanim xutzir ri achi.
Xuyak bꞌi ru sok,
xuchaplej bꞌinem.
Are kꞌu qꞌij re uxlanem aretaq xbꞌantaj waꞌ.
Ri winaq aj Israel xkibꞌij che ri achi ri xutzirik:
Kämik kꞌut are qꞌij re uxlanem.
Man yaꞌtal taj kaweqaj bꞌi ra sok,
—xecha che.
Ri achi xchꞌawik,
xubꞌij chke:
Ri jun ri xinkunanik xubꞌij chwe:
“¡Yaca la bꞌi ri sok la,
bꞌin yaꞌ la!”
—xcha riꞌ chwe,
—xcha ri achi chke ri winaq.
Ri e areꞌ xkitaꞌ che,
xkibꞌij:
¿Jachin riꞌ ri xbꞌin chawe:
“¡Yaca la bꞌi ri sok la,
bꞌin yaꞌ la!”?
—xecha che.
Are kꞌu ri achi man xuchꞌobꞌ tä chi u wäch jachin ri xkunanik rumal chi ri Jesús xsach chkixol ri kꞌialaj winaq ri e kꞌo chilaꞌ.
Te riꞌ ri Jesús xuriq ri achi pa ri nimalaj rachoch Dios,
xubꞌij che:
¡Chilampe la!
—xchaꞌ.
Kämik ri lal utz chik.
Mämakun chi bꞌaꞌ la,
mäpe chi ne jun kꞌäx chik chij la ri más nim na,
—xcha ri Jesús che.
Xeꞌ kꞌu ri achi,
xubꞌij chke ri winaq aj Israel chi ri xkunanik are ri Jesús.